Ein newes Christlichs Lied Dadurch Deudschland zur Busse vermanet
WAch auff / wach auff / du Deudsches land /
Du hast genug geschlaffen / 
Bedenck was Gott an dich gewand / 
Wozu er dich erschaffen / 
Bedenck was Gott dir hat gesand / 
Vnd dir vertrawt / sein höchstes pfand / 
Drumb magstu wohl auffwachen.

Gott hat dich Deudschland hoch geehrt / 
Mit seinem Wort der Gnaden / 
Ein grosses Liecht dir auch beschert / 
Vnd hat dich lassen laden / 
Zu seinem reich welchs Ewig ist / 
Darzu du denn geladen bist / 
Wil heilen deinen schaden.

Gott hat dir Christum seinen Son / 
Die Warheit vnd das Leben / 
Sein liebes Euangelion / 
Aus lauter gnad gegeben / 
Denn Christus ist allein der Man / 
Der für der Welt Sünden gnug gethan / 
Kein werck hilfft sunst darneben.

Du lagst zuuor im finstern gar / 
Mit blindheit hart gekrencket / 
Bey dir kein liecht der Warheit war / 
Dein hertz war gar gelencket / 
Zur lügen vnd Abgötterey / 
Falsch Gottesdiensts vnd heucheley / 
Jns Teuffels Reich versenckt.

Du hast zuuor den Antichrist / 
Sein Teuffels ler gehöret / 
Vnd seine lügen / stanck / vnd mist / 
Als Göttlich ding geehret / 
Du gabst jm noch / als deinem Herrn / 
Dein leib vnd gut auch willig gern / 
Der keins dich nicht beschweret.

Von solcher lügen falschem schein / 
Hat Gott dein hertz getrennet / 
Durch Luther den Propheten dein / 
Gantz Deudschland solchs bekennet
Hat dich gezogen gnediglich /
Zu seinem reich gar Veterlich / 
Wohl dem ders recht erkennet. 

Fur solche gnad vnd güte gros / 
Soltu Gott billich dancken / 
Nicht lauffen aus seim gnaden schos / 
Von seinem Wort nicht wancken / 
Dich halten wie sein Wort dich lert / 
Dadurch wird Gottes Reich gemehrt / 
Geholffen auch den krancken.

Du soltest bringen gute frucht / 
So du rechtgleubig werest / 
Jn lieb vnd trew / in scham vnd zucht / 
Wie du solchs selbs begerest / 
Jn Gottes furcht dich halten fein / 
Vnd suchen Gottes Ehr allein / 
Das du niemand beschwerest.

Ob du solchs thust / das ist am tag / 
Darff nicht erweiset werden / 
Es zeugt jtzt die gemeine klag / 
Das erger nie auff Erden / 
Auch weil die Welt gestanden ist / 
Noch nie gewest / solch tück vnd list / 
Jn worten vnd geberden.

Es ist nicht auszusprechen mehr / 
Die bosheit Sünd vnd schande / 
Die grausam Gottes lestrung schwer / 
So jtzt in Deudschem Lande / 
Solch Sünde ist so hoch gebracht / 
Das auch dafür der Himel kracht / 
Erschuttert seine bande.

Gott hat sein Wort gegeben drumb / 
Das wir vns zu jm wenden / 
So kert Deudschland das bletlein vmb / 
Thut seinen namen schenden / 
Jst erger worden denn zuuor / 
All Sünde schwebt jtzt hoch empor / 
Drumb wird Gott straffen senden.

Der Wucher / Geitz / betriegerey / 
Wird jtzt für kunst gelobet / 
Ehebruch / vnzucht vnd füllerey / 
Wird auch noch wol begabet / 
Falsch tück vnd list / vorreterey / 
Vntrew / Falscheit / gros büberey / 
Jr viel jtzt hoch erhebet.

Die Jugent wird gezogen jtzt / 
Jn mutwil frech gewenet / 
Das sie in schalckheit so verschmitzt / 
Was ehrlich ist / verhönet / 
Jr kleidung mus fein bübisch sein / 
Das Weibsvolck gibt sehr bösen schein / 
Mit zirligkeit beschonet.

Wer jtzt nicht Pluderhosen hat / 
Die schir zur erden hangen / 
Mit zotten wie des Teuffels wat / 
Der kan nicht höfflich prangen / 
Es ist solchs so eine schnöde tracht / 
Der Teuffel hats gewis erdacht / 
Wird selbs sein also gangen.

Denn welcher Christ solch kleidt anblickt / 
Der wird fur trawren klagen / 
Sein hertz fur Gottes zorn erschrickt / 
Wird bey jm selbs offt sagen / 
Ach Gott / Deudschland das dringet dich / 
Das du must straffen hertiglich / 
Mit schweren grossen plagen.

All stendt sind jtzt so gar verterbt / 
Wil niemand sich erkennen / 
Mit gutem schein / doch so geferbt / 
Thun all sich Christen nennen / 
Vnd wird der Göttlich Name tehwr / 
Zur Sünd gebraucht so vngehewr / 
Deudschland wird sich abrennen.

Was vormals vnrecht / sünd vnd schand / 
Das thut man jtzt gut preisen / 
Was vormals Bley vnd Zin genand / 
Das heist man jtzt hart eisen / 
All ding han sich so gar verkert / 
Vnrecht hat sich sehr hoch gemehrt / 
Solchs thut die that erweisen

Die warheit wird jtzt vnterdruckt / 
Wil niemand warheit hören / 
Die lügen wird gar fein geschmückt / 
Man hilfft jr offt mit schweren / 
Dadurch wird Gottes Wort veracht / 
Die Warheit hönisch auch verlacht / 
Die lügen thut man ehren.

Dieweil denn Deudschland gar nicht wil / 
An Gottes Wort sich keren / 
Vnd heufft der Sünden teglich viel / 
Es lest jm niemand wehren / 
So wird auch Gott / ein scharffe Ruth / 
Viel straffen senden wie ein flut / 
Vnd Deudschland mores leren.

Wer augen hett / vnd sehen künd / 
Der würde freilich spüren / 
Am Himel / Erden / Lufft vnd Wind / 
Die Gottes straffe rüren / 
Viel zeichen lest geschehen Gott / 
Vorwar Er was im sinne hat / 
Wil vns zur busse führen.

Martinus Luther Gottes man /
Hat Deudschland offt vormanet / 
Man solt von Sünden abelan / 
Ein grosse straff jm anet / 
Gott würd an Deudschland straffen hart / 
Den vndanck an seim gnaden Wort / 
Keins vndancks Gott nicht schonet.

Wach auff Deudschland / ist hohe zeit / 
Du wirst sonst vbereilet / 
Die straff dir auff dem halse leit / 
Ob sichs gleich jtzt verweilet
Vorwar die Axt ist angesetzt / 
Vnd auch zum hieb sehr scharff gewetzt / 
Was gilts ob sie dein fehlet.

Gott warnet teglich für vnd für / 
Das zeugen seine zeichen / 
Denn Gottes straff ist für der thür / 
Deudschland las dich erweichen / 
Thu rechte busse in der zeit / 
Weil Gott dir noch sein gnad anbeut / 
Vnd thut sein hand dir reichen.

Das helffe Gott vns allen gleich / 
Das wir von Sünden lassen / 
Vnd führe vns zu seinem reich / 
Das wir das vnrecht hassen / 
HErr Jhesu Christe hilff vns nhu / 
Vnd gib vns deinen geist darzu / 
Das wir dein warnung fassen.

O Gott gib das der Name dein / 
Durch falsche Lehr nicht geschendet / 
Von deinem Wort vnd Lehre rein / 
Nicht werden abgewendet / 
Dein wille dempff all menschen tant / 
So von der Warheit abgewend / 
Durch Teuffels list vorblendet.

Amen spricht der dies liedt gemacht / 
Gott tröste die nott leiden / 
Vnd stürtze bald der lügen pracht / 
So warheit stets thut neiden / 
Vnd mach zu schand was vnrecht ist / 
Sterck vnsern glauben Jhesu Christ / 
Wenn wir von hinnen scheiden.

Deutschland
1560er Jahre
Kirchenlied